Bathabile Dlamini bedank ook as LPBathabile Dlamini. Foto: GCIS/Flickr Die ANC in die parlement het bevestig dat Bathabile Dlamini, voormalige minister van vroue in die presidensie, as parlementslid bedank het. Dlamini is verlede maand deur Maite Nkoana-Mashabane vervang toe pres. Cyril Ramaphosa sy nuwe, kleiner kabinet aangekondig het. Dlamini, president van die ANC Vroueliga, is in Februarie verlede jaar as minister van maatskaplike ontwikkeling geskuif na minister in die presidensie belas met vroue en kinders. Die konstitusionele hof het ook verlede jaar beveel dat sy 20% van die regskoste van die Suid-Afrikaanse agentskap vir maatskaplike sekerheid (Sassa) moet betaal wat verband hou met die maatskaplike toelae-debakel. Jeff Radebe, voormalige minister van energie, en Siyabonga Cwele, voormalige minister van binnelandse sake, het Maandag as LP’s bedank. Susan Shabangu, oudminister van maatskaplike ontwikkeling, Nomaindia Mfeketo, oudminister van behuising, en Dipuo Letsatsi-Duba, oudminister van staatsveiligheid, het verlede week bedank. Fikile Masiko het Shabangu vervang, Sfiso Buthelezi het Letsatsi-Duba vervang en Tashoganetso Tongwane het Mfeketo vervang. Drie ANC-LP’s wat met die verkiesing as parlementslede aangewys is, het nooit hul setels opgeneem nie. Hulle is die voormalige minister van water en sanitasie en oudpremier van Gauteng, Nomvula Mokonyane, die oudpremier van die Noord-Kaap, Sylvia Lucas, en die voormalige omroeper Makhosini Nkosi.